Stofnun þjóðgarðs á Vestfjörðum frestast fram í lok sumars, en upphaflega átti að skrifa undir skilmála sautjánda júní. Samráðsnefnd leggur til að hann fái heitið Dynjandisþjóðgarður.
Dynjandisþjóðgarður myndi draga nafn sitt af náttúruvættinu Dynjanda í Arnarfirði, en samráðsnefnd leggur nafnið til við ráðherra eftir að það bar sigur úr býtum í kosningu á vef Umhverfisstofnunar.
Stofnun þjóðgarðsins frestast þar til síðsumars, en Umhverfisráðuneytið staðfestir að það hafi verið ákveðið á fundi ráðherra og sveitarfélaga. Upphaflegar áætlanir gerðu ráð fyrir að skrifað yrði undir skilmála fyrir þjóðgarðinn sautjánda júní, en ekki varð úr því.
Fjallað er um nauðsyn uppbyggingar á innviðum innan vébanda þjóðgarðsins og eins flutningskerfi raforku í drögum að viljayfirlýsingu um þjóðgarðinn. Orkubú Vestfjarða er meðal þeirra sem hafa lýst áhyggjum af að þjóðgarður gæti hindrað slíka uppbyggingu og hefur hvatt til þess að virkjanakostir verði kortlagðir áður en þjóðgarðurinn er stofnaður.
Viljayfirlýsingin fjallar einnig um uppbyggingu gestastofa við innganga þjóðgarðsins og mannaflaþörf. Auglýsa á stöðu þjóðgarðsvarðar strax við stofnun, heilsársstarfsmaður verður ráðinn og landvörðum í tímabundnum störfum fjölgað. Þetta yrði til viðbótar við þau stöðugildi sem þegar eru til staðar.